Արծվիկ Մինասյանի խոսքով՝ գաղափարն առաջին հերթին էկոլոգիականն է, բայց ածանցվում և տարածվում է բոլորի վրա. «Պատկերացրեք երկու տնտեսվարող սուբյեկտներ արտադրում են արտաքինից նույնանման ապրանքներ, բայց մեկի ապրանքն էկոլոգիապես մաքուր է, մյուսինը՝ ոչ։ Բնականաբար էկոլոգիապես մաքուր ապրանքն ունի մեծ գրավչություն, սակայն այդ տնտեսվարող սուբյեկտն ի վիճակի չէ այսօր պաշտպանել իր իրավունքները կամ գոնե շուկայավորման ներկա պայմաններում հնարավորություն ունենալ առաջ տանել իր այդ ապրանքն առանց բախվելու մի շարք խոչընդոտների: Մենք առաջարկում ենք ձևավորել էկոպիտակավորման համակարգ, որը մի կողմից կլինի կամավոր տնտեսվարողների և արտադրողների համար, մյուս կողմից պարտադրող՝ հակառակ գործողություններ ձեռնարկողի համար, որպեսզի թե՛ սպառողի շահերը պաշտպանվեն, թե՛ էկոլոգիական շահ հետապնդվի, թե տնտեսվարող սուբյեկտի իրավունքները պաշտպանված լինեն և նրա մրցունակությունը բարձր լինի»: